[{"text_idx": "#000000", "text": "Mae Tania Bruguera yn mynd ati\u2019n ymwybodol i ymwrthod a\u0302 defnyddio lle mewn orielau, a thrwy arferion rhyngddisgyblaethol sy\u2019n cwmpasu gosodweithiau, ymyriadau cymdeithasol ac, yn bennaf, perfformio, mae\u2019n archwilio\u2019r ro\u0302l sydd gan gelf i\u2019w chwarae mewn bywyd gwleidyddol beunyddiol, gan daflu goleuni ar ddealltwriaeth unigolion o\u2019r hunan fel rhan o gof cymdeithasol cyfunol, hanesyddol a chyfoes. Iddi hi, mae\u2019r profiad gyda\u2019r gwaith celf ar ei fwyaf pwerus pan gaiff ei ddatgysylltu oddi wrth nodweddion confensiynol orielau a\u2019i integreiddio a\u0302 realiti cymdeithasol."}, {"text_idx": "#000002", "text": "Wrth galon a chraidd arferion Bruguera ceir ysgogiad cydweithredol sy\u2019n esgor ar y posibiliadau sydd ar gael iddi hi, y gellir eu rhannu ag eraill. Yn 2003 aeth ati i sefydlu ysgol gelf amgen, sef Ca\u0301tedra Arte de Conducta (Celfyddyd Ymddygiad) yn Hafana er mwyn sianelu adnoddau technolegol a deallusol nad oeddynt ar gael yn Ciwba, er budd darpar artistiaid o Giwba. Mae hyn wedi bod yn hollbwysig wrth feithrin cenhedlaeth o artistiaid o Giwba sydd bellach yn dechrau arddangos eu gwaith yn rhyngwladol. Rhwng 2010-15 canolbwyntiodd Bruguera ar ei phrosiect hirdymor Mudiad Mewnfudwyr Rhyngwladol/Immigrant Movement International yn Queens, Efrog Newydd, sy\u2019n ceisio ailddiffinio mewnfudwyr fel dinasyddion byd-eang ac ysgogi artistiaid i greu darnau y gellir eu rhoi ar waith mewn materion cymdeithasol, gwleidyddol a gwyddonol."}, {"text_idx": "#000003", "text": "Fe wnaeth y gosodwaith amlgyfrwng Destierro (Dadleoli/Displacement) (1998-99), lle defnyddir pridd o Giwba, ennill Gwobr Brynu Artes Mundi Ymddiriedolaeth Derek Williams yn 2012, a chafodd ei brynu ar gyfer casgliad Amgueddfa Cymru. Mae\u2019n cynnwys fideo, ynghyd a\u0302\u2019r wisg a wisgodd Bruguera pan fu\u2019n troedio strydoedd Hafana yn \u201chela\u201d y rhai a oedd wedi anghofio\u2019u treftadaeth Giwbaidd, a hithau wedi\u2019i gwisgo fel y dduwies Nkisi Nkonde mewn gwisg wedi\u2019i gwneud o fwd a hoelion."}]